Formula 1 -kausi 2017

**Formula 1 -kausi 2017** oli Formula 1 -sarjan 68. maailmanmestaruuskausi. Kaudella ajettiin 20 osakilpailua.
Nico Rosberg voitti kuljettajien maailmanmestaruuden kaudella 2016, mutta ei puolustanut sitä kaudella 2017 lopetettuaan Formula 1 -uransa maailmanmestaruuden voitettuaan kauteen 2016.

Kauden 2017 kuljettajien maailmanmestaruuden voitti Mercedes-kuljettaja Lewis Hamilton. Maailmanmestaruus oli Hamiltonin uran neljäs. Valmistajien maailmanmestaruuden voitti Mercedes AMG Petronas F1 Team, jolle maailmanmestaruus oli neljäs perättäinen valmistajien maailmanmestaruus. Kansalaisuuden mukaan laskettuna suomalaiset kuljettajat keräsivät eniten pisteitä.

## Kilpailukalenteri

Kauteen 2016 verrattaessa kauden 2017 kilpailukalenteriin on tullut muutama muutos. Saksan Grand Prix putosi jälleen kaudeksi 2017 pois kilpailukalenterista, vaikka Nico Rosbergista tulikin edelliskaudella kolmas saksalainen maailmanmestari viimeisen kahdenkymmenen vuoden aikana. Kausi 2017 koostuu jälleen 20 kilpailusta edelliskauden 21 sijaan. Kaudella 2017 ei myöskään ajeta Euroopan Grand Prix'iä, joka edelliskaudella ajettiin Azerbaidžanin Bakussa. Azerbaidžan saa kuitenkin oman Azerbaidžanin Grand Prix'in.

## Tallit ja kuljettajat

### Tallivaihdokset
* Kevin Magnussen vaihtoi Renault’lta Haasille.
* Esteban Ocon vaihtoi Manorilta Force Indialle.
* Nico Hülkenberg vaihtoi Force Indialta Renault’lle.
* Valtteri Bottas vaihtoi Williamsilta Mercedekselle.
* Pascal Wehrlein vaihtoi Manorilta Sauberille.

### Uudet kuljettajat
* Lance Stroll debytoi Williamsilla.
* Antonio Giovinazzi debytoi Sauberilla korvaten loukkaantuneen Pascal Wehrleinin Australian GP:ssä sekä Kiinan GP:ssä.
* Pierre Gasly debytoi Toro Rossolla korvaten Daniil Kvjatin Malesian sekä Japanin GP:ssä.
* Brendon Hartley debytoi Toro Rossolla korvaten Pierre Gaslyn Yhdysvaltain GP:ssä.

### Palanneet kuljettajat
* Stoffel Vandoorne palasi McLarenin kilpakuljettajaksi ajettuaan kaudella 2016 yhden kilpailun McLarenilla.

### Kauden aikana vaihtuneet kuljettajat
* Pascal Wehrlein korvasi Antonio Giovinazzin Sauberilla Bahrainin GP:stä alkaen oltuaan loukkaantuneena sivussa Australian ja Kiinan GP:ssä.
* Jenson Button korvasi Fernando Alonson McLaren -tallin kilpakuljettajana Monacon GP:ssä Alonson ajaessa Indy 500 -kilpailun samana päivänä.
* Paul di Resta paikkasi Felipe Massaa Williamsilla Unkarin Grand Prix’ssä tämän kärsittyä huonovointisuudesta.
* Carlos Sainz korvasi Jolyon Palmerin Renault’lla Yhdysvaltain GP:stä alkaen.
* Daniil Kvjat korvasi Carlos Sainzin Toro Rossolla Yhdysvaltain GP:ssä.
* Pierre Gasly korvasi Daniil Kvjatin Toro Rossolla Meksikon GP:stä alkaen.

### Poistuneet kuljettajat
* Nico Rosberg lopetti Formula 1 -uransa maailmanmestaruutensa jälkeen.
* Jenson Button lopetti Formula 1 -uransa kauden 2016 jälkeen.
* Esteban Gutiérrez ei saanut jatkosopimusta Haas -tallista kauden 2016 päätteeksi.
* Felipe Nasr ei saanut jatkosopimusta Sauberilta.
* Rio Haryanto ei saanut jatkosopimusta Manorilta.

### Poistuneet tallit
* Manor -talli lopetti toimintansa, sillä tallille ei löytynyt ostajaa toiminnan jatkumiseksi.

## Sääntömuutokset
Formula 1 -sarja koki ennen kautta 2017 suuria sääntömuutoksia, joista selkeimmät koskivat autoja. Kaudeksi 2017 autojen eturenkaat levenivät kuudella ja takarenkaat kahdeksalla senttimetrillä. Lisäksi autojen takasiipi laski 15 senttimetrillä alaspäin edelliskaudesta ja tämän lisäksi auto ja takasiipi levenivät 20 senttimetrillä. Muutoksilla on selvä merkitys esimerkiksi mutkanopeuksiin. Mutkanopeudet kasvoivat tämän vuoksi huomattavasti ja kierrosnopeuksien odotetaan paranevan joillain radoilla jopa viidellä sekunnilla. Autot ovat entistä vaikeampia ajaa ja rajut G-voimat laittavat kuljettajien fysiikan koetukselle. V6-turbomoottorit pysyvät entisellään, mutta niiden tuottama meteli voimistuu.

### Rengasseokset

Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Renkaat Formula 1 -sarjaan kaudella 2017 toimittaa Pirelli. Pirelli esitteli uudet renkaat Abu Dhabissa marraskuun lopussa vuonna 2016. Kauden 2017 sääntömuutoksien myötä tämä tarkoittaa renkaiden osalta sitä, että renkaat ovat 25 prosenttia leveämpiä, takarenkaiden leventyessä 325 millimetristä 405 millimetriin ja eturenkaiden 245 millimetristä 305 millimetriin. Sääntöjen mukaan talleilla on aina vapaasti valittavissa kolmesta rengasseoksesta renkaita kilpailua kohti, mutta kuitenkin vain 13 rengassettiä yhteensä osakilpailua kohden.

### Korirakenne
#### Etusiipi
Etusiipi leveni kaudelle 2017 1650 millimetristä 1800 millimetriin. Samalla auto leveni 1800 millimetristä 2000 millimetriin.

#### Takasiipi
Auton takasiiven korkeus laski edelliskauden 950 millimetristä 800 millimetriin. Auton diffuusorin korkeus nousi 125 millimetristä 175 millimetriin ja leveys 1000 millimetristä 1050 millimetriin.

#### Sivuponttoonit
Sivuponttoonien leveys saa kaudella 2017 ylettyä 1600 millimetriin edelliskauden 1400 millimetristä.

#### Paino
Formula 1 -auton on painettava läpi viikonlopun tapahtumien vähintään 722 kilogrammaa. Tähän 722 kilogrammaan sisältyy kuljettajan paino ajovarusteineen, mutta ei polttoaineen painoa. Autot punnitaan aina kuivankelin renkaat kiinni autossa.

### Kuljettajien tunnistaminen
#### Kypärä
Kuljettajien on käytettävä samanlaista kypärän väritystä ja kuvitusta läpi kauden, mutta kuljettajille sallitaan yhteen kilpailuun kypärän "erikoisväritys", jota he voivat käyttää esimerkiksi kotikilpailussaan. Kuljettajat saavat myös vaihtaa kypäränsä väritystä jos he vaihtavat tallia kesken kauden.

#### Auto ja numero
Kansainvälinen autoliitto FIA ilmoitti Formula 1 -talleille, että kauden Espanjan GP:stä lähtien kuljettajan kilpailunumeron ja nimen (tai FIA:n hyväksymän kolmikirjaimisen lyhenteen) olisi erotuttava entistä selkeämmin autoista. Auton nokan numeron pitää jatkossa olla vähintään 23 senttimetriä korkea ja fontin paksuus täytyy olla ainakin 40 millimetriä. Numeron pitää myös väriltään erottua selvästi taustastaan. Myös kuljettajien kypärässä on oltava hyvin erottuva numero. Kuskin nimi pitää Espanjan GP:stä lähtien lukea auton sivuponttoonissa vähintään 23 senttimetrin korkuisin kirjaimin. Tallit saavat itse päättää, laittavatko he kylkeen kuljettajan sukunimen kokonaisuudessaan vai käyttävätkö ne ajanotossa tutuksi tullutta kolmikirjaimista lyhennettä.

## Yhteenveto
### Ennen kauden alkua

Kausi 2016 päättyi Abu Dhabin osakilpailuun marraskuun lopulla 2016. Kauden 2016 kuljettajien maailmanmestaruus ratkesi vasta viimeisessä osakilpailussa Nico Rosbergin voittaessa ensimmäisen kuljettajien maailmanmestaruutensa. Rosbergin tallikaveri Lewis Hamilton voitti Abu Dhabissa ja jäi lopulta viiden pisteen päähän Rosbergista. Kaksikko on hallinnut viime vuosina Formula 1 -sarjaa, mutta nyt osat kääntyivät. Kahtena edellisvuotena Hamilton voitti mestaruuden ja Rosberg sijoittui toiseksi. Valmistajien MM-sarjassa Mercedes otti kolmannen peräkkäisen mestaruutensa. Red Bull Racing sijoittui toiseksi ja Ferrari kolmanneksi. Vain päiviä mestaruutensa voiton jälkeen Rosberg kohahdutti F1-maailmaa, kun hän ilmoitti lopettavansa uransa.

Kansainvälinen autoliitto FIA hyväksyi tammikuussa 2017 sarjan oikeuksien myynnin amerikkalaiselle Liberty Medialle. Kauppahinta oli noin 4,4 miljardia dollaria eli noin 3,92 miljardia euroa. John Malonen omistama Liberty Media on maailman suurin televisio- ja laajakaistayhtiö, joka toimii yli 30 maassa. Kaupan myötä formuloiden televisioyleisön odotetaan kasvavan, sillä laji on nykyisin suosittu muun muassa Euroopassa, mutta varsin pieni esimerkiksi Yhdysvalloissa. F1-sarjan kaupallisia oikeuksia johtaa ja hallinnoi kaudesta 2017 lähtien Chase Carey, joka syrjäytti tehtävissään neljäkymmentä vuotta toimineen Bernie Ecclestonen. Ecclestone joutui vetäytymään hänelle myönnettyyn emerituspuheenjohtajan virkaan. Moottoriurheilujohtajana toimii Ross Brawn ja markkinointijohtajana Sean Bratches.

### Autojen julkaisupäivät

*Huom! Järjestys julkaisupäivämäärän mukaan.

### Talvitestit
Ensimmäinen kauden 20 osakilpailusta ajettiin 26. maaliskuuta Australian Melbournessa. F1-kausi käynnistyi kuitenkin talvitesteillä jo 27. helmikuuta 2017 Barcelonan maakunnassa Kataloniassa Espanjassa sijaitsevalla Circuit de Barcelona-Catalunyan moottoriradalla.

Ensimmäisenä Barcelonan moottoriradalle pääsi Sauberin ruotsalaiskuski Marcus Ericsson. Vain tunnin kuluttua ensimmäisen testipäivän alkamisesta Red Bullin uusi RB13 auto hyytyi Barcelonan radalle ja aiheutti kauden ensimmäiset punaiset liput. Red Bull käytti uuden autonsa markkinoinnissa Hashtagia #breaksuperstition, joka tarkoittaa vapaasti suomennettuna ”taikauskon rikkomista”, viitaten auton lukuun 13 ja sen epäonneen.

McLarenin ja Hondan kolmas yhteinen kausi käynnistyi ongelmissa, kun tallin testipäivä keskeytyi jo alkuunsa teknisiin ongelmiin. Japanilaismerkki löysi voimanlähteestään öljyvuodon, jonka vuoksi koko moottori täytyi purkaa.

Mercedes-kuljettajat Valtteri Bottas ja Lewis Hamilton ajoivat yhteensä 152 kierrosta Barcelonan talvitestien avauspäivänä. Hamilton ajoi myös ensimmäisen testipäivän nopeimman ajan Bottaksen sijoittuessa 1,4 sekuntia hitaampana kuudenneksi. Mercedeksen lisäksi myös Ferrari vaikutti luotettavalta, sillä Sebastian Vettel ajoi 128 kierrosta.

Toisena testipäivänä uusien autojen rattiin pääsivät muun muassa kauden ainoa tulokaskuljettaja Lance Stroll sekä Ferrarin testikuljettaja Antonio Giovinazzi, joka ajoi Sauberilla korvaten testien ajan loukkaantuneena olevan Pascal Wehrleinin. Toisen testipäivän nopeinta vauhtia piti Ferrarin Kimi Räikkönen, ennen Mercedeksen Lewis Hamiltonia.

Kansainvälinen autoliitto FIA antoi talvitestien aikana varoituksen Renault'lle liittyen heidän uuteen takasiipeensä. Renault'n siipiratkaisussa tukilevy ei ollut suoraan kiinni pääsiivessä. Uusien sääntöjen myötä tallit ovat yrittäneet sijoittaa kiinnityskohdan mahdollisimman eteen. Renault'lla kiinnityskohta oli avattavan takasiiven mekasnismia peittävässä kapselissa. Renaul't tulkitsi sääntöjä eri tavalla kuin muut tallit, sillä sääntöjen mukaan kiinnitys voi tapahtua ”minimaalisiin osiin, jotka ovat yhteydessä avattavaan takasiipeen”. Renault'n mielestä tulkinta oli sääntöjen mukainen, sillä Renault oli talvitesteissä kiinnittänyt takasiipensä muihin talleihin verratessa eri tavalla. Muiden tallien ja FIA:n mielestä elementti saatoi antaa etua avattavan takasiiven käytössä.

Kolmantena testipäivänä Williamsin Lance Stroll ajoi kahdesti ulos. Jälkimmäinen törmäys aiheutti testiautoon suuremmat vauriot. Neljäntenä testipäivänä Williams totesi, ettei autoa saada kuntoon märän kelin testejä varten. Testipäivän nopeimman ajan kellotti Mercedeksen Valtteri Bottas. Bottaksen aika oli myös kaikkien aikojen nopein aika, joka on ajettu radan nykyisellä pohjapiirroksella. Toiseksi nopeimman ajan ajoi Ferrarin Sebastian Vettel, joka ajoi myös eniten kierroksia, peräti 138. Saksalaisen ajot päättyivät kuitenkin pari minuuttia ennen ruutulippua Ferrarin pysähdyttyä pääsuoralle.

F1-sarjan rengastoimittaja Pirelli ilmoitti luopuvansa suunnitelmastaan ajattaa koko neljäs testipäivä autoja märällä radalla. Alkuperäisen suunnitelman mukaan koko neljäs testipäivä oli tarkoitus pyhittää sade- ja välikelinrenkaiden testaamiseen, mutta tankkiautoilla kasteltu rata kuivui odotettua nopeammin. Myöskään tallit eivät innostuneet kiertämään rataa. Reilussa tunnissa kymmenen tallia sai kasaan vain vähän päälle 50 kierrosta.

Valtteri Bottas oli ainut kuljettaja, joka ajoi ensimmäisten testien aikana yli 300 kierrosta, yhteensä 324. Bottas ajoi puolet mahdollisesta testiajasta ja hänen taakseen jäi kokonaisuudessaan kuusi tallia. Lähimmäksi Bottasta pääsi Ferrarin Vettel, joka ajoi 267 kierrosta. Bottaksen tallikaveri Lewis Hamilton menetti puolikkaan päivän elektroniikkavian takia ja oli vertailussa kolmas 234 kierroksellaan. Kimi Räikkönen pääsi 201 kierrokseen, joten Mercedes (558 kierrosta) ja Ferrari (468 kierrosta) saivat parhaimmat kierrosmäärät kokoon neljän päivän aikana. Seuraavina olivat Sauber ja Haas, jotka molemmat ajoivat Ferrarin moottoreilla. Red Bullin kierrosmäärä jäi alle kolmen sadan. Vähiten ajoi Toro Rosso, vain 183 kierrosta, mikä on kolmasosa Mercedeksen ajomäärästä. Viimeinen päivä meni Toro Rossolta kokonaan ohi. Sama tilanne oli Williamsilla, joka menetti käytännössä kaksi ajopäivää Strollin ulosajoista johtuneiden vaurioiden takia. Felipe Massa pääsi Williamsilla radalle vain maanantaina. McLarenilla oli puolestaan vaikeat kaksi ensimmäistä päivää, kun Hondan voimayksiköt pettivät. Kaksi jälkimmäistä päivää tuottivat jo kierroksia.

Aikavertailuissa Bottas oli niin ikään ensimmäinen. Hän ajoi ultrapehmeillä renkailla testien pohja-ajan 1.19,705. Lähimmäksi Bottasta ajoi Vettel, jonka aika 1.19,952 syntyi kahta sarjaa kovemmilla renkailla kuin Bottaksen aika.

Talvitestit jatkuivat toisella neljän päivän ajourakalla 7. maaliskuuta Barcelonan maakunnassa Kataloniassa Espanjassa sijaitsevalla Circuit de Barcelona-Catalunyan moottoriradalla.

Ensimmäiset testit sivusta loukkaantumisen takia katsonut Pascal Wehrlein pääsi toisella testiviikolla uuden tallinsa Sauberin C36-Ferrarin rattiin.

Ranskalaisen Renault’n testisessio ei lähtenyt käyntiin parhaimmalla mahdollisella tavalla. Talli menetti arvokasta testiaikaa teknisten ongelmien seurauksena. Tallin kuljettaja Jolyon Palmer ehti kiertää rataa vain 15 kierroksen verran, ennen kuin brittikuljettajan auto hyytyi varikkosuoralle. Talli ilmoitti joutuvansa vaihtamaan autoonsa uuden voimanlähteen, jonka seurauksena autoa ei nähty ennen lounastaukoa.

Williamsin Felipe Massa ajoi Barcelonan toisten testien avauspäivän nopeimman kierrosajan. Massa kiersi rataa ympäri 168 kierrosta seitsemän ajotunnin aikana. Samaan määrään pääsi myös Ferrarin Sebastian Vettel, joka oli tulosluettelon kolmanneksi nopein. Mercedeksen Valtteri Bottas ajoi iltapäivän nelituntisen oman ajoaikansa aikana 86 kierrosta. Pitkiin vetoihin keskittynyt suomalainen oli tuloksissa viides, reilut puoli sekuntia tallikaveriaan Lewis Hamiltonia hitaampana. Teknisistä ongelmista kärsinyt McLaren sai Stoffel Vandoornen avulla lopulta kasaan 80 kierrosta, mutta tulosluettelosta belgialainen löytyi vasta sijalta kymmenen.

Toisten testien toisena ajopäivänä Ferarin Kimi Räikkönen ajoi ulos radan kolmannessa mutkassa. Testit keskeytyivät hetkeksi suomalaisen ulosajon vuoksi. Räikkösen auto vaurioitui vasemmalta puolelta, kun se törmäsi ulosajon päätteeksi rengasvalliin. Auton etusiipi hajosi, ja etenkin vasen eturengas vaurioitui. Myös takarengas sai kolhun. Räikkönen ei loukkaantunut ulosajossa. Räikkönen ehti ajaa testipäivänä 52 kierrosta.

Mercedeksen Valtteri Bottas ajoi aamupäivällä koko testitapahtuman nopeimman kierrosajan 1.19,310.

Red Bullin Max Verstappen jäi radan varteen peräti kahteen otteeseen. McLarenin vaikeudet eivät ottaneet hellitääkseen toisena testipäivänä. Fernando Alonso sai koko päivänä kasaan vain 46 kierrosta, mikä teki McLarenista koko päivän aikana vähiten radalla kiertäneen auton.

Talven toisten testien kolmantena testipäivänä nopeinta vauhtia piti Ferrarin Sebastian Vettel ennen Mercedeksen Lewis Hamiltonia ja Force Indian Esteban Oconia.

Tavitestien viimeisenä testipäivänä nopeinta vauhtia piti Ferrarin Kimi Räikkönen, joka ajoi myös molempien testien nopeimman ajan 1.18,634.

### Kauden kulku
#### Australian Grand Prix

Kausi 2017 alkoi Australiasta, Melbournen Albert Parkista 26. maaliskuuta ajettavalla kilpailulla. Kyseessä oli Williams tallissa ajavan Lance Strollin uran ensimmäinen Formula 1 -kilpailu. Joulukuussa Mestareiden kisassa selkänsä satuttanut Sauberin saksalaiskuski Pascal Wehrlein läpäisi Kansainvälisen autoliiton FIA:n lääkärintarkastuksen ennen kisaviikonloppua. Wehrlein vetäytyi F1-kauden avauskilpailusta perjantain harjoitusten jälkeen, koska hän ei ollut vieläkään täysin toipunut Mestareiden kisassa sattuneesta törmäyksestä. Hänet korvasi Antonio Giovinazzi, joka ajoi myös aika-ajossa ja sunnuntain kilpailussa. Italialainen teki täten ensiesiintymisensä F1-kilpailussa.

FIA:n kilpailujohtaja Charlie Whiting ilmoitti ennen Australian Grand Prix’iä, että FIA:n tarkastajat tekivät monimutkaisten jousitusjärjestelmien kanssa tarkkaa työtä Barcelonan talvitesteissä. Australiassa kaikkien tiimien jousitusten on todettu olevan nykysääntöjen mukaisia. Ferrari halusi tietää, miten auton jousitukseen kertyvää energiaa saa hyödyntää auton ajoasennon säätelyssä. Esimerkiksi Red Bullin tiedettiin nostavan auton keulaa pystyyn suorille tultaessa jousituksesta hiljalleen vapautuvan energian avulla.

Sunnuntain kilpailuun paalupaikalta lähti Lewis Hamilton. Tämä oli Hamiltonin uran 62. paalupaikka. Sebastian Vettel ajoi toiseen ruutuun, Valtteri Bottas Mercedes debyytissään kolmanteen ja Kimi Räikkönen Ferrarilla neljänteen ruutuun.

Itse kilpailussa 57 ajetun kierroksen jälkeen kilpailun voittoon ajoi Ferrarin Sebastian Vettel. Mercedeksen Lewis Hamilton sijoittui toiseksi ennen tallitoveriaan Valtteri Bottasta. Voitto oli sekä Ferrarille että Vettelille ensimmäinen sitten syyskuun 2015 Singaporen GP:n. Bottakselle palkintosija oli puolestaan uran kymmenes ja ensimmäinen Mercedeksellä heti avauskilpailussaan uudessa tallissa.

#### Australian kilpailun jälkeen
FIA:n presidentti Jean Todt kertoi Australian GP:n jälkeen olevansa huolissaan kilpailun puuttumisesta ja isoista eroista tiimien välillä. Myös suurin osa kuskeista valitteli ohittamisen vaikeutta.

McLaren kuljettajat Fernando Alonso ja Stoffel Vandoorne kritisoivat oman tallinsa suorittamista kauden avauskilpailussa. Entinen Formula 1 -kuljettaja Mark Webber uumoili, että Fernando Alonso ei välttämättä aja edes kautta loppuun McLarenilla. Melbournen varikolla levisi jopa huhu, että McLaren olisi siirtymässä Mercedeksen moottoreihin jopa kesken kauden, ja Honda saisi asiakastallikseen Sauberin. McLarenin tallipäällikkö Éric Boullier kuitenkin katkoi huhuilta siivet.

Kansainvälinen autoliitto FIA aikoi tutkia Australian GP:n pettäneet turvajärjestelyt. F1-kilpailujohtajan Charlie Whitingin mukaan turvasäädöksiä rikottiin vakavasti. Rikkomuksen seurauksena yleisö päästettiin radalle jo kun kilpailun voittanut Sebastian Vettel oli vielä jäähdyttelykierroksella.

#### Kiinan Grand Prix

Sauber talli ilmoitti, että tallin toista autoa ajaa Pascal Wehrleinin loukkaantumisen takia Australian Grand Prix’n tapaan Ferrarin varakuljettaja Antonio Giovinazzi. Giovinazzi ajoi Australian kilpailussa 12:nneksi. Hänen tallikaverinsa Marcus Ericsson keskeytti kilpailun 21. kierroksella. Wehrlein loukkaantui tammikuussa Race of Champions -kilpailussa ja kertoi Australiassa, että itse vamma ei estä ajamista, vaan hän ei ole harjoittelutauosta johtuen täydessä kunnossa.

Sunnuntain kilpailuun paalupaikalta lähti Mercededeksen Lewis Hamilton. Kyseessä oli Hamiltonin uran 63. ja samalla kuudes perättäinen paalupaikka. Toisesta ruudusta kilpailuun lähti Ferrarin Sebastian Vettel ennen Valtteri Bottasta, joka hävisi vain tuhannesosan Vettelille aika-ajoissa. Ferrarin Kimi Räikkönen lähti kilpailuun neljännestä ruudusta.

Kilpailun voittoon ajoi Mercedes -tallin brittikuski Lewis Hamilton ennen Australiassa voittanutta Sebastian Vetteliä. Voitto oli Hamiltonin uran 54. Kolmanneksi kilpailussa sijoittui 16. sijalta kilpailuun lähtenyt Red Bull -kuljettaja Max Verstappen.

#### Kiinan kilpailun jälkeen
Kiinan kilpailun jälkeen Formula 1 -sarja suuntasi kohti Bahrainia, jossa ajettaisiin heti viikko Kiinan GP:n jälkeen Bahrainin GP. McLaren ilmoitti tallin kuljettajan Fernando Alonson osallistuvan toukokuussa käytävään legendaariseen Indy 500 -kilpailuun. Yllätyspäätöksen seurauksena Alonsolta jää väliin Formula 1 -sarjan Monacon GP. McLaren -talli vahvisti edelliskauden jälkeen eläköityneen Jenson Buttonin palaavaan tallin kilpakuljettajaksi sijaistamaan Alonsoa Monacossa.

#### Bahrainin Grand Prix

Valtteri Bottas ajoi uransa ensimmäistä kertaa paalupaikalle Bahrainin GP:n aika-ajoissa. Bottas ajoi uransa ensimmäisen paalupaikan ajalla 1.28,769. Bottaksen paalupaikka oli ensimmäinen suomalais-kuljettajalle sitten Heikki Kovalaisen paalupaikan Silverstonessa 2008. Toisesta ruudusta kilpailuun lähti Bottaksen tallikaveri Lewis Hamilton ennen Ferrarin Sebastian Vetteliä. Kilpailun voittoon ajoi kuitenkin kolmannesta ruudusta lähtenyt Ferrari kuljettaja Sebastian Vettel. Vettel ajoi voittoon ennen Lewis Hamiltonia ja kolmanneksi pudonnutta Valtteri Bottasta. Kimi Räikkönen sijoittui neljänneksi.

#### Bahrainin kilpailun jälkeen
Valtteri Bottas myönsi Bahrainin GP:n jälkeen, ettei tallimääräysten vastaanottaminen ollut helppoa. Mercedes-talli ohjeisti Bottasta kahdesti päästämään tallikaverinsa Lewis Hamiltonin edelleen. Paalupaikalta lähtenyt suomalainen ei saanut autoaan toimimaan kilpailun aikana ja joutui taipumaan siihen, että talli laski Hamiltonin jahtamaan voittoon ajanutta Sebastian Vetteliä.

Kilpailun jälkeen Carlos Sainz sai kolmen lähtöruudun rangaistuksen seuraavaan kilpailuun. Rangaistus tuli Sainzin syyllisyydestä kolariin Lance Strollin kanssa kilpailun 12. kierroksella radan ensimmäisessä mutkassa.

Lewis Hamilton jakoi tilillään videon Kiinan GP:n paalupaikkakierroksestaan, mikä rikkoi Formula 1 -sarjan sääntöjä. Ainoastaan viralliset lähetysorganisaatiot saavat jakaa videokuvaa ratatapahtumista. Formula 1 -sarjan omistaja Liberty Media kehotti Mercedestä ja Hamiltonia poistamaan videon, mihin brittikuski suostui välittömästi.

Alkukauden kilpailuissa ohittaminen oli ollut vaikeampaa kuin edellisellä kaudella 2016, mikä johtui aiempaa leveämmistä autoista ja niiden suuremmasta downforcesta. Vuosi sitten kauden kolmessa ensimmäisessä kilpailussa nähtiin 308 ohitusta, kun tänä vuonna määrä oli enää 116. Kansainvälinen autoliitto FIA ei ryhdy muuttamaan Formula 1 -kauden sääntöjä avattavan takasiiven (DRS) käytön suhteen, vaikka ohitusten määrä onkin pudonnut.

#### Bahrainin testiviikko
Bahrainin kilpailun jälkeisellä viikolla järjestettiin kauden ensimmäiset kauden aikaiset testit. Lewis Hamilton kertoi testien alla, että Mercedes tarvitsisi Bahrainista varsinkin lisätietoa uusista renkaista. Hamilton avasi testit Mercedeksen osalta, mutta britin ajaminen pysähtyi jo vartin jälkeen, kun autoon tuli sähkövika. Talli sai ongelman korjattua, ja Hamilton piti testien osalta nopeinta vauhtia kellottaen ajan 1.31,358. Ferrarin ratissa ollut Antonio Giovinazzi ajoi toiseksi jääden 0,6 sekuntia Hamiltonin ajasta. Red Bullin Daniel Ricciardo sijoittui kolmanneksi. MM-sarjaa testien aikaan johtanut Sebastian Vettel oli määrätty rengasvalmistaja Pirellin rengastesteihin silmällä pitäen kauden 2018 renkaita. Vettelille annettiin kolme tuntia lisää testiaikaa Ferrarin kärsittyä tekniikka-ongelmista.

McLarenin Bahrainin kilpailuviikonloppua häiritsi useat ongelmat Hondan moottorin kanssa. Tallin toinen kuljettaja Stoffel Vandoorne ei pystynyt edes osallistumaan Bahrainin kilpailuun. Bahrainin testeissä McLarenin testikuljettaja Oliver Turvey ehti ajaa vain kaksi lämmittelykierrosta radalla, kunnes hänet pyydettiin takaisin varikolle. Hondan moottorin energian kierrätysjärjestelmässä ERS:ssä oli vesivuoto. Hondan moottorin vaihdon jälkeen Turvey pystyi palaamaan radalle ja onnistui ajamaan 17 kierrosta, jääden tuloslistan viimeiseksi.

Toisen testipäivän ja samalla koko testien nopeinta vauhtia piti Valtteri Bottas. Bottas kiersi radan 143 kertaa. Yksi toisen testipäivän yllätyksistä oli McLarenin esitys. Ensimmäinen testipäivä meni tallilta lähes täysin penkin alle, mutta Stoffel Vandoorne onnistui ajamaan toisena testipäivänä neljänneksi nopeimman ajan ja peräti 81 kierrosta.

#### Venäjän Grand Prix

Venäjän Grand Prix’n aika-ajojen kolmannessa osiossa nopeinta vauhtia piti ja samalla paalupaikalle ajoi Ferrarin Sebastian Vettel. Ferrarin päivän täydensi Kimi Räikkönen, joka sijoittui toiseksi. Vettelin paalupaikka oli Ferrarin ensimmäinen sitten Singaporen GP:n kaudella 2015. Räikkösen toinen sija oli hänen paras sijoituksensa aika-ajoissa sitten Italian GP:n 2015. Ferrari oli valloittanut eturivin viimeksi vuonna 2008 Ranskan osakilpailussa. Silloin Räikkönen otti paalupaikan ja silloinen Ferrari-kuljettaja Felipe Massa oli toinen. Mercedes-kuljettajat Valtteri Bottas ja Lewis Hamilton sijoittuivat lauantain aika-ajoissa kolmanneksi ja neljänneksi. Daniel Ricciardo sijoittui aika-ajojen viidenneksi ennen Williamsin Felipe Massaa.

Venäjän osakilpailun voittoon ajoi Valtteri Bottas. Voitto oli Bottaksen uran ensimmäinen. Kilpailussa toiseksi sijoittui Ferrarin Sebastian Vettel ennen tallikaveriaan Kimi Räikköstä. Räikkönen ajoi myös kilpailun nopeimman kierroksen.

#### Espanjan Grand Prix

Lewis Hamilton oli nopein kaikissa aika-ajon kolmessa osiossa ja otti näin ollen paalupaikan sunnuntain kilpailuun. Toiseksi sijoittui MM-sarjaa johtava Sebastian Vettel ennen suomalaisia Valtteri Bottasta ja Kimi Räikköstä. Vettel jäi paalupaikan napanneesta Hamiltonista 0,051 sekuntia. Fernando Alonso ajoi kotiyleisön edessä 7. lähtöruutuun.

Kilpailun voitton ajoi Lewis Hamilton. Voitto oli Hamiltonin uran 55:s. Sebastian Vettel oli toinen ennen Red Bullin Daniel Ricciardoa, he olivat kilpailun ainoat kuljettajat, jotka tulivat maaliin samalla kierroksella voittajan kanssa. Pascal Wehrlein saavutti hänen ja Sauberin kauden ensimmäiset pisteet sijoittumalla kahdeksanneksi. Wehrleinin taktiikka erosi muiden kuljettajien taktiikoista, koska hän teki ainoastaan yhden varikkopysähdyksen.

#### Monacon Grand Prix

McLaren Hondan Fernando Alonso ilmoitti, ettei osallistu kauden 2017 Monacon Grand Prix’hin. Alonso osallistui samana päivänä ajettuun Indy 500 -kilpailuun. Alonson paikalla McLarenin toisena kuljettajana Monacossa toimi Jenson Button.

Kimi Räikkönen ajoi paalupaikalle ensimmäistä kertaa sitten kauden 2008 Ranskan Grand Prix’n. Kilpailun voittoon ajoi Räikkösen tallikaveri Sebastian Vettel. Räikkönen sijoittui toiseksi ennen Red Bullin Daniel Ricciardoa.

#### Kanadan Grand Prix

Lewis Hamilton hallitsi Kanadan Grand Prix -viikonloppua ja Hamilton ajoikin *[[Grand Slam]]in* eli saavutti kilpailun paalupaikan, voiton sekä nopeimman kierroksen ja tämän lisäksi johti kaikki kilpailun kierrokset. Voitto oli Hamiltonin uran kuudes Kanadan Grand Prix’n voitto. Lance Stroll saavutti ensimmäiset MM-pisteensä kotiyleisönsä edessä. Stroll sijoittui kilpailun yhdeksänneksi.

#### Kanadan kilpailun jälkeen
Monisha Kaltenborn sai potkut Sauberin tallipäällikön paikalta Kanadan Grand Prix’n jälkeen.

Kanadan kilpailun jälkeen Kansainvälinen autoliitto FIA muutti Formula 1 -sarjan sinisten lippujen sääntöjä ennen Azerbaidžanin Grand Prix’tä. Kierroksella ohitettaville autoille heilutettiin aiemmin sinisiä lippuja tai näytettiin sinistä valoa, kun nopeampi kuljettaja oli tasan sekunnin päässä ohitettavan auton takana. Aikaraja on muutettu uudessa säännössä 1,2 sekuntiin, minkä lisäksi tallin on varoitettava vanhan käytännön mukaisesti kuljettajaansa takaa tulevasta nopeammasta autosta ensimmäisen kerran jo kolmen sekunnin kaulan kohdalla. Sääntömuutoksen takana on se, että uusilla leveämmillä autoilla on vaikeampi ajaa aivan toisen auton perässä.

#### Azerbaidžanin Grand Prix

Paalupaikalta kilpailuun lähti Mercedeksen Lewis Hamilton. Toisesta ruudusta kilpailuun lähti Hamiltonin tallikaveri Valtteri Bottas. Kolmannesta ja neljännestä ruudusta lähtivät Ferrari-kaksikko Kimi Räikkönen ja Sebastian Vettel. Toiminnantäytteisen kilpailun voitti Daniel Ricciardo, joka lähti kilpaikuun kymmenennestä lähtöruudusta. Toiseksi ajoi Valtteri Bottas 0,1 sekuntia ennen Lance Strollia. Fernando Alonso ajoi kilpailussa yhdeksänneksi ja saavutti näin ollen McLarenin kauden ensimmäiset pisteet.

#### Itävallan Grand Prix

Paalupaikalta Itävallan kilpailuun lähti Valtteri Bottas. Toisesta ruudusta kilpailuun lähti Sebastian Vettel ja kolmannesta ruudusta Kimi Räikkönen. Kilpailun voittoon ajoi Valtteri Bottas, jolle voitto oli uran toinen ja ensimmäinen Itävallassa. Kilpailun nopeimman kierroksen 1.07.411. ajoi Bottaksen tallikaveri Lewis Hamilton kilpailun 69. kierroksella.

#### Britannian Grand Prix

Britannian Grand Prix:n paalupaikalle ajoi Lewis Hamilton. Toiseen ruutuun ajoi Ferrarin Kimi Räikkönen. Toiseen riviin ajoivat Sebastian Vettel ja Max Verstappen. Kilpailun voittoon ajoi Lewis Hamilton, jolle voitto oli jo viides Silverstonessa täten ajaen tasoihin Silverstonen voitoissa Jim Clarkin ja Alain Prostin kanssa. Britannian Grand Prix’n toiseksi ajoi Valtteri Bottas ja kolmanneksi Kimi Räikkönen.

#### Unkarin Grand Prix

Formula 1 -kauden 2017 yhdestoista osakilpailu ajettiin 30. heinäkuuta Hungaroringin moottoriradalla Mogyoródissa Unkarissa. Kilpailuun paalupaikalta lähti Ferrarin Sebastian Vettel. Vettel ajoi myös kilpailun voittoon ennen talliaveriaan Kimi Räikköstä ja Mercedes -kuljettaja Valtteri Bottasta.

#### Belgian Grand Prix

Formula 1 -kauden 2017 12. osakilpailu ajettiin 27. elokuuta Circuit de Spa-Francorchamps’n moottoriradalla Belgiassa. Kilpailun aika-ajoissa Lewis Hamilton saavutti 68. paalupaikkansa, mikä sivusi Michael Schumacherin ennätystä paalupaikkojen määrässä. Belgian kilpailun voittoon ajoi Lewis Hamilton ennen Sebastian Vetteliä ja Daniel Ricciardoa.

#### Italian Grand Prix

Formula 1 -kauden 2017 13. osakilpailu ajettiin 3. syyskuuta Monzan moottoriradalla Italiassa. Lewis Hamilton rikkoi kilpailun aika-ajoissa Michael Schumacherin paalupaikkaennätyksen ajamalla uransa 69. kerran paalupaikalle. Kilpailussa rikottiin myös Italian Grand Prix’n yleisöennätys.

Kilpailun voittoon ajoi Mercedeksen Lewis Hamilton ennen tallikaveriaan Valtteri Bottasta ja Ferrarin Sebastian Vetteliä.

#### Singaporen Grand Prix

Formula 1 -kauden 2017 14. osakilpailu ajettiin 17. syyskuuta Singaporen katuradalla. Paalupaikalle ajoi Ferrarin Sebastian Vettel. Kilpailun voittoon ajoi Mercedeksen Lewis Hamilton. Kilpailun ensimmäisessä mutkassa Ferrarin Sebastian Vettel ja Kimi Räikkönen ja Red Bullin Max Verstappen kolaroivat keskenään ja joutuivat keskeyttämään. 

#### Malesian Grand Prix

Formula 1 -kauden 2017 15. osakilpailu ajettiin 1. lokakuuta Sepangin moottoriradalla. Paalupaikalle ajoi Mercedeksen Lewis Hamilton niukasti ennen Ferrarin Kimi Räikköstä. Ferrarin Sebastian Vettel ei saanut aika-ajoissa yhtään aikaa ajettua tekniikkamurheiden takia. Kilpailun voitti Red Bullin Max Verstappen ja Lewis Hamilton oli toinen. Kimi Räikkönen ei päässyt starttaamaan kilpailuun lainkaan teknisen vian vuoksi. Joukon hänniltä startannut Sebastian Vettel nousi lopputuloksissa neljänneksi. 

#### Japanin Grand Prix

Formula 1 -kauden 2017 16. osakilpailu ajettiin 8. lokakuuta Suzukan moottoriradalla. Paalupaikalle ajoi Mercedeksen Lewis Hamilton ennen tallitoveriaan Valtteri Bottasta. Kilpailun voitti Lewis Hamilton, palkintopallin täydensivät Red Bullin Max Verstappen ja Daniel Ricciardo. 

#### Yhdysvaltain Grand Prix

Formula 1 -kauden 2017 17. osakilpailu ajettiin 22. lokakuuta Circuit of the Americasin moottoriradalla Austinissa. Paalupaikalle ajoi Mercedeksen Lewis Hamilton ennen taistelukumppaniaan Sebastian Vetteliä. Kilpailun voitti Lewis Hamilton ennen Ferrarin Vetteliä ja Räikköstä. Red Bullin Max Verstappen onnistui ohittaa Kimi Räikkönen ja nousta kolmanneksi osakilpailun viimeisissä mutkissa mutta sai kilpailun jo päätyttyä viiden sekunnin aikarangaistuksen tuomaristolta oikaisemisesta, mikä tiputti Verstappenin takaisin neljänneksi. 

#### Meksikon Grand Prix

Formula 1 -kauden 2017 18. osakilpailu ajettiin 29. lokakuuta Autódromo Hermanos Rodríguezin moottoriradalla. Paalupaikalle ajoi Ferrarin Sebastian Vettel. Kilpailun voitti Red Bullin Max Verstappen ennen suomalaiskuljettajia Bottasta ja Räikköstä. Avauskierroksella Vettel ja Lewis Hamilton osuivat dramaattisesti toisiinsa jonka seurauksena Vettelin etusiipi ja Hamiltonin puhjennut takarengas jouduttiin vaihtamaan varikolla ensimmäisen kierroksen jälkeen. Vettel onnistui nousemaan aina neljännelle sijalle saakka ennen kilpailun päättymistä. Hamilton jäi yhdeksänneksi, mutta se riitti hänelle varmistamaan hänen uran neljännen kuljettajien maailmanmestaruuden. 

#### Brasilian Grand Prix

Formula 1 -kauden 2017 19. osakilpailu ajettiin 12. marraskuuta Interlagosin moottoriradalla. Paalupaikalle ajoi Mercedeksen Valtteri Bottas. Itse kilpailun voitti Ferrarin Sebastian Vettel ennen Bottasta ja kolmanneksi ajanutta Kimi Räikköstä. Varikolta kilpailuun lähtenyt tuore maailmanmestari Lewis Hamilton paahtoi kilpailun aikana kuin viitasusi ja nousi kilpailun loputtua neljännelle sijalle.

#### Abu Dhabin Grand Prix

Formula 1 -kauden 2017 20. ja samalla viimeinen osakilpailu ajettiin 26. marraskuuta Yas Marinan moottoriradalla. Paalupaikalle ajoi Mercedeksen Valtteri Bottas joka ajoin paalulta myös voittoon tehden samalla ”hattutempun” eli ottamalla kilpailun nopeimman kierroksen myös nimiinsä. Lewis Hamilton oli toinen ja Ferrari-kaksikko Vettel-Räikkönen miehitti seuraavat sijoitukset. 

## Tulokset
### Osakilpailut

### Kuljettajat

### Valmistajat

* = Kuljettaja keskeytti, mutta ajoi 90&nbsp;% kilpailupituudesta ja sai tuloksen. Lihavointi = Paalupaikka. Kursivointi = Nopein kierros.

### Vertailu tallikaveriin
Alla olevaan taulukkoon on listattu tallikavereiden erot aika-ajo sekä kilpailu sijoituksissa.



### DHL Fastest Pit Stop Award
Williams ajoi kauden aikana eniten nopeimpia varikkopysähdyksiä (8), mutta kaudella 2017 DHL laski varikkopysähdykset MM-pisteinä, jolloin uudella järjestelmällä DHL:n Nopein varikkopysähdys -palkinnon () sai Mercedes 472 MM-pisteellä.

## Arviot kuljettajien palkoista

Kauden 2017 eniten ansaitseva kuljettaja on McLaren-Hondan Fernando Alonso. Hän ansaitsi kaudesta yli 40 miljoonaa dollaria. Valtteri Bottas sai kauteen 2017 lähtiessä suuren palkankorotuksen hänen siirtyessään Mercedekselle Williamsilta, jossa hän tienasi edelliskaudella 3,5 miljoonaa dollaria. Uudesta sopimuksesta Bottas tienasi yli 8,5 miljoonaa dollaria.

* Huom! Osa arvioista sisältää bonukset palkan lisäksi ja osa ei.

## Televisiointi
Suomessa Formula 1 -lähetyksiä esittää kaudella 2017 maksutelevisiokanava C More Max.

### C More -studio
* **Selostaja:**
** Niki Juusela
* **Studioisäntä:**
** Tomi Tuominen
* **Asiantuntijat:**
** Ossi Oikarinen
** Mika Salo
** Toni Vilander
** Tommi Pärmäkoski
** Aaro Vainio
** Erkki Mustakari
** Marko Koiranen
* **Varikkotoimittaja:**
** Mervi Kallio

## Peli
Formula 1 -sarjan virallinen peli *2017 FIA Formula One World Championship* eli *[[F1 2017]]* julkaistiin 25. elokuuta 2017 PlayStation 4-, Xbox One- ja Microsoft Windows -alustoille. Pelin kehitti Codemasters Birmingham.

## Katso myös
* Formula 2 -kausi 2017
* GP3-kausi 2017

## Lähteet

## Aiheesta muualla
*Formula 1 -sarjan virallinen kotisivu